ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2452/98

υποβολή: Paul Lannoye (V) προς την Επιτροπή

(30 Ιουλίου 1998)

Θέμα: EVCAM

Η θητεία του διευθυντή του EVCAM (Ευρωπαϊκό Κέντρο για την Εξακρίβωση της Καταλληλότητας των Εναλλακτικών Μεθόδων), οργανισμού που δημιουργήθηκε από την ΕΕ, παρατάθηκε για δύο έτη.

Δεδομένου ότι η διάρκεια της θητείας του διευθυντή ορίζεται κανονικά για πέντε έτη, οι ενώσεις προστασίας των πειραματικών ζώων ανησυχούν για το μέλλον του οργανισμού αυτού.

Δεδομένου επίσης ότι το EVCAM είναι ένας από τους ελάχιστους οργανισμούς που απασχολεί εμπειρογνώμονες στον τομέα της εξακρίβωσης της καταλληλότητας των εναλλακτικών μεθόδων, θα ήταν λυπηρό να διακυβευθεί η ύπαρξή του.

Θα μπορούσε να με πληρορήσει η Επιτροπή ποιές είναι οι προοπτικές του EVCAM;

Κοινή απάντηση

του κ. Cresson εξ ονόματος της Επιτροπής

στις γραπτές ερωτήσεις E-1979/98, E-2033/98, E-2064/98,E-2079/98, E-2134/98 και E-2452/98

(12 Οκτωβρίου 1998)

Η διετής παράταση της σύμβασης με τον προϊστάμενο του Κέντρου για τον Έλεγχο της Καταλληλότητας των Εναλλακτικών Μεθόδων (ECVAM) που υπάγεται στο Κοινό Κέντρο Έρευνών της Ispra αποφασίστηκε με βάση τεχνικά και διοικητικά κριτήρια. Στο μεταξύ, η Επιτροπή θα καταβάλλει τις μέγιστες δυνατές προσπάθειες για να ανταποκριθεί στις δεσμεύσεις της και τις προτεραιότητες του ECVAM.

Η Επιτροπή εξακολουθεί να υποστηρίζει πλήρως τον έλεγχο της καταλληλότητας εναλλακτικών μεθόδων όπως προβλέπεται στην οδηγία 86/609/ΕΟΚ σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς(1). Επιπλέον, εξακολουθεί να καταβάλλει προσπάθειες ούτως ώστε να παύσουν το συντομότερο δυνατόν οι δοκιμές σε ζώα, σύμφωνα με τις απαιτήσεις της οδηγίας 76/768/ΕΚ(2) σχετικά με τα καλλυντικά, όπως τροποποιήθηκε για τελευταία φορά από την οδηγία 93/35/ΕΚ(3).

(1) ΕΕ L 358 της 18.12.1986.

(2) ΕΕ L 262 της 27.9.1976.

(3) ΕΕ L 151 της 23.6.1993.
ΓΡΑΠΤΗ ΕΡΩΤΗΣΗ E-3278/98

υποβολή: Eva Kjer Hansen (ELDR) προς την Επιτροπή

(30 Οκτωβρίου 1998)

Θέμα: Εφαρμογή του άρθρου 171, παράγραφος 2, από την Επιτροπή

Ζητείται από την Επιτροπή να αναφέρει πόσες φορές και σε ποιές περιπτώσεις έχει κάνει μέχρι σήμερα χρήση του άρθρου 171, παράγραφος 2;

Πόσα πρόστιμα έχει επιβάλει η Επιτροπή και πόσα χρήματα έχει εισπράξει από αυτά;

Απάντηση του κ. Santer εξ ονόματος της Επιτροπής

(30 Νοεμβρίου 1998)

Μέχρι σήμερα, δεν έχει εκδοθεί από το Δικαστήριο καμία απόφαση που να καταδικάζει κράτος μέλος στην καταβολή προστίμων για μη τήρηση μιας πρώτης απόφασης του Δικαστηρίου. Πάντως, η Επιτροπή αποφάσισε σε 12 περιπτώσεις να προτείνει στο Δικαστήριο να καταδικάσει ένα κράτος μέλος στην καταβολή προστίμων.

Σε έξι περιπτώσεις, η απόφαση της Επιτροπής να προτείνει πρόστιμα είχε αποτέλεσμα τη συμμόρφωση του κράτους μέλους και την επίλυση της διαφοράς πριν από την κατάθεση της προσφυγής στο Δικαστήριο:

- Ιταλία - Ακτινοπροστασία. Το ποσό του προστίμου που η Επιτροπή υπολόγιζε να προτείνει στο Δικαστήριο ήταν 159.300 ECU ημερησίως.

- Ιταλία - Σχέδιο διαχείρισης των αποβλήτων. Το ποσό του προστίμου που η Επιτροπή υπολόγιζε να προτείνει στο Δικαστήριο ήταν 123.300 ECU ημερησίως.

- Γερμανία - Υπόγεια ύδατα. Το ποσό του προστίμου που η Επιτροπή υπολόγιζε να προτείνει στο Δικαστήριο ήταν 264.000 ECU ημερησίως.

- Βέλγιο - Άγρια πτηνά. Το ποσό του προστίμου που η Επιτροπή υπολόγιζε να προτείνει στο Δικαστήριο ήταν 7.750 ECU ημερησίως.

- Ελλάς - Φροντιστήρια, απαίτηση ιθαγένειας για το άνοιγμα ιδιωτικών σχολείων. Το ποσό του προστίμου που η Επιτροπή υπολόγιζε να προτείνει στο Δικαστήριο ήταν 61.500 ECU ημερησίως.

Γαλλία - Ελαττωματικά προϊόντα. Το ποσό του προστίμου που η Επιτροπή υπολόγιζε να προτείνει στο Δικαστήριο ήταν 158.250 ECU ημερησίως.

Σε μία περίπτωση, η Επιτροπή δεν έχει ακόμη καταθέσει προσφυγή, δεδομένου ότι η παράβαση βρίσκεται στο στάδιο της διευθέτησής της:

- Ελλάς - Δημόσιες συμβάσεις υπηρεσιών. Το ποσό του προστίμου που η Επιτροπή υπολογίζει να προτείνει στο Δικαστήριο είναι 39.975 ECU ημερησίως.

Σε δύο περιπτώσεις, η Επιτροπή κατέθεσε προσφυγή, αλλά το κράτος μέλος συμμορφώθηκε πριν από την απόφαση του Δικαστηρίου:

- Γερμανία - Επιφανειακά ύδατα - Υπόθεση C-122/97. Το ποσό του προστίμου που η Επιτροπή είχε προτείνει στο Δικαστήριο ήταν 158.400 ECU ημερησίως.

- Γερμανία - Άγρια πτηνά - Υπόθεση C-121/97. Το ποσό του προστίμου που η Επιτροπή είχε προτείνει στο Δικαστήριο ήταν 26.400 ECU ημερησίως.

Τέλος, στις ακόλουθες τρεις περιπτώσεις, η προσφυγή έχει κατατεθεί, η παράβαση δεν έχει ακόμη διευθετηθεί και αναμένεται απόφαση του Δικαστηρίου:

- Ελλάς - Απόβλητα - Χωριό στην Κρήτη - Υπόθεση C-387/97. Το ποσό του προστίμου που προτείνει η Επιτροπή ανέρχεται σε 24.600 ECU ημερησίως.

- Ελλάς - Διπλώματα ανώτατης εκπαίδευσης - Υπόθεση C-197/98. Το ποσό του προστίμου που προτείνει η Επιτροπή ανέρχεται σε 41.000 ECU ημερησίως.

- Γαλλία - Άγρια πτηνά. Το ποσό του προστίμου που η Επιτροπή υπολογίζει να προτείνει στο Δικαστήριο ανέρχεται σε 105.500 ECU ημερησίως.
ΓΡΑΠΤΗ ΕΡΩΤΗΣΗ E-3338/98

υποβολή: Anita Pollack (PSE) προς την Επιτροπή

(10 Νοεμβρίου 1998)

Θέμα: Πολυμερής συμφωνία για τις επενδύσεις

Δοθέντος ότι εχουν επαναληφθεί οι διαπραγματεύσεις στο πλαίσιο του ΟΟΣΑ με σκοπό την επίτευξη συμφωνίας σχετικά με την πολυμερή συμφωνία για τις επενδύσεις, τί ρόλο σκοπεύει τώρα να διαδραματίσει η Επιτροπή;Θα δοθεί μια νέα ευκαιρία στο Κοινοβούλιο για να καταστήσει γνωστές τις απόψεις του κατά την αναδιατύπωση του κειμένου της συμφωνίας;

Απάντηση του Sir Leon Brittan εξ ονόματος της Επιτροπής

(24 Νοεμβρίου 1998)

Το Αξιότιμο Μέλος του Κοινοβουλίου παρακαλείται να αναφερθεί στην παρέμβαση της Επιτροπής, κατά τη διάρκεια της συζήτησης για την πολυμερή επενδυτική συμφωνία (ΠΕΣ) κατά τη δεύτερη σύνοδο του Οκτωβρίου 1998(1) του Κοινοβουλίου.

(1) Συζητήσεις του Κοινοβουλίου (Οκτώβριος II 1998).
ΓΡΑΠΤΗ ΕΡΩΤΗΣΗ E-2548/98

υποβολή: Hiltrud Breyer (V) προς την Επιτροπή

(1 Σεπτεμβρίου 1998)

Θέμα: Μεταφορές πυρηνικών αποβλήτων

Στις Safety Series 37 του ΔΟΑΕ επισημαίνεται ότι εάν τηρούνται τα μέτρα απολύμανσης από την ραδιενέργεια δεν υφίσταται ουσιαστικά κίνδυνος υπέρβασης των οριακών τιμών. Ωστόσο, σποραδικές περιπτώσεις υπέρβασης είναι εντελώς ακίνδυνες εάν ληφθεί υπόψη ότι οι οριακές τιμές έχουν καθορισθεί με συντηρητικά κριτήρια. Στην περίπτωση υπέρβασης των οριακών τιμών ο παραλήπτης πρέπει να ενημερώνει τον αποστολέα, ώστε ο τελευταίος να μπορεί να λαμβάνει τα απαιτούμενα μέτρα.

1. Θεωρεί η Επιτροπή ότι αυτή η ρύθμιση του ΔΟΑΕ εξακολουθεί να είναι επίκαιρη;

2. Ποιά μέτρα προτίθεται να λάβει η Επιτροπή υπό το φως των πρόσφατα αποκαλυφθέντων περιστατικών υπέρβασης - μάλιστα κατά 5000 φορές - των οριακών τιμών κατά τις μεταφορές πυρηνικών αποβλήτων;

Κοινή απάντηση

του κ. Bjerregaard εξ ονόματος της Επιτροπής

στις γραπτές ερωτήσεις E-2547/98 και E-2548/98

(30 Σεπτεμβρίου 1998)

Η Επιτροπή δέχεται ότι οι συστάσεις βάσει της σειράς ασφαλείας αριθ. 37 του Διεθνούς Οργανισμού Ατομικής Ενέργειας (ΔΟΑΕ) είναι ακόμη οι ενδεδειγμένες.

Ο συντηρητικός χαρακτήρας των ορίων εμφαίνεται σαφώς από τα αποτελέσματα των ερευνών που διενήργησαν οι γαλλικές και γερμανικές αρχές, έρευνες οι οποίες, παρόλο που πρέπει να ολοκληρωθούν, ήδη δείχνουν σαφώς ότι δεν υπήρξε υπέρβαση των οριακών τιμών έκθεσης των εργαζομένων ή μελών του κοινού παρά την υπέρβαση των επιπέδων μόλυνσης και τον αριθμό παρόμοιων γεγονότων που ανακοινώνονται τώρα.

Ωστόσο, η συχνότητα με την οποία συνέβησαν παρόμοια συμβάντα και η καθυστερημένη αναγνώριση της κατάστασης σαφώς απαιτούν περαιτέρω δράση. Κατά πρώτον η εν λόγω δράση αποτελεί ευθύνη των εθνικών αρχών οι οποίες ορθώς προέβησαν σε εκτεταμένη αναθεώρηση των εφαρμοζόμενων πρακτικών με σκοπό τη λήψη διορθωτικών μέτρων ώστε να εξασφαλιστεί όχι μόνον ότι μεμονωμένα συμβάντα θα έχουν "περιστασιακό" χαρακτήρα αλλά και ότι τα ενδιαφερόμενα μέρη θα ενημερώνονται δεόντως όταν σημειώνονται παρόμοια περιστατικά ώστε να τηρούνται οι συστάσεις του ΔΟΑΕ.

Η Επιτροπή αναγνωρίζει εξίσου ότι τα διδάγματα από τη Γαλλία και τη Γερμανία μπορούν να χρησιμεύσουν για να εξασφαλιστούν ορθές πρακτικές σε άλλα κράτη μέλη. Σύμφωνα και με τις δηλώσεις της προς το Κοινοβούλιο της 17ης Ιουνίου 1998 επομένως, η Επιτροπή σκοπεύει να εξετάσει τη γαλλική και γερμανική τελική έκθεση από τη σκοπιά της κατάστασης όχι μόνο σε αυτά τα κράτη μέλη αλλά και σε άλλα σχετικά κράτη μέλη. Για το σκοπό αυτό θα προβεί επειγόντως σε διαβουλεύσεις με όλα αυτά τα κράτη μέλη.
ΓΡΑΠΤΗ ΕΡΩΤΗΣΗ E-2466/98

υποβολή: Hiltrud Breyer (V) προς την Επιτροπή

(30 Ιουλίου 1998)

Θέμα: Συνεχιζόμενη μεταφορά ιταλικών αποβλήτων

Από το 1997 οι αρχές του Darmstadt έχουν σε πολλές περιπτώσεις εκδώσει στην ιταλική εταιρία 3 R Servizi S.p.A., κατόπιν αιτήσεώς της, άδεια για τη μεταφορά ιταλικών αποβλήτων με στόχο τη διάθεσή τους στις εγκαταστάσεις αποτέφρωσης ειδικών αποβλήτων του Biebesheim, σύμφωνα με το άρθρο 4, παράγραφος 2 α) και το άρθρο 5, παράγραφος 1 του κανονισμού (ΕΟΚ) 259/93(1) σχετικά με τη μεταφορά αποβλήτων. Τα εν λόγω απόβλητα εισάγονται από την εταιρία διαχείρισης βιομηχανικών αποβλήτων της Έσσης, Hessische Industriemüll, Ε.Π.Ε.

Έως τώρα έχουν εκδοθεί άδειες (έως τις 24.6.1998) για τη μεταφορά τουλάχιστον 7.000 τόννων αποβλήτων προς διάθεση από την Ιταλία στη Γερμανία. Αναμένονται περαιτέρω αιτήσεις από την εταιρία 3 R Servizi S.p.A. για τη μεταφορά αποβλήτων. Οι αρμόδιες τοπικές αρχές κωλύονται βάσει των κοινοτικών νομοθετικών διατάξεων να απαγορεύσουν τις εν λόγω εισαγωγές αποβλήτων.

Μπορεί να αναφέρει η Επιτροπή εάν η κοινοτική νομοθεσία επιτρέπει στο ομόσπονδο κράτος της Έσσης ή στις αρμόδιες αρχές της χώρας προορισμού να απαγορεύει τις εισαγωγές αποβλήτων από ένα άλλο κράτος μέλος βάσει της αρχής της εγγύτητας σε περίπτωση που οι εισαγωγείς διαθέτουν πληρέστερες εγκαταστάσεις για την απομάκρυνση των αποβλήτων, οι οποίες εξασφαλίζουν τουλάχιστον εξίσου υψηλό επίπεδο προστασίας της υγείας και του περιβάλλοντος; Πώς κατατάσσονται ιεραρχικά οι αρχές της αυτάρκειας και της εγγύτητας; Δικαιούται η αρμόδια αρχή στον τόπο προορισμού να μην επιτρέψει τη μεταφορά αποβλήτων προς διάθεση με το σκεπτικό ότι, με τον τρόπο αυτό, θα ελαχιστοποιηθούν οι κίνδυνοι των μεταφορών αυτών;

(1) ΕΕ L 30 της 6.2.1993, σελ. 1.
ΓΡΑΠΤΗ ΕΡΩΤΗΣΗ E-2800/98

υποβολή: Alexandros Alavanos (GUE/NGL) προς την Επιτροπή

(17 Σεπτεμβρίου 1998)

Θέμα: Απαράδεκτες συνθήκες συντήρησης των Γλυπτών του Παρθενώνα στο Βρετανικό Μουσείο

Σε δημοσιεύματα του Τύπου αποκαλύπτονται οι ανεπανόρθωτες ζημιές που υπέστησαν, παλαιότερα, τα Γλυπτά του Παρθενώνα στο Βρετανικό Μουσείο, κατά τη διάρκεια συντήρησής τους με απαράδεκτες μεθόδους και για εκείνη την εποχή.

Δεδομένου ότι η Ακρόπολη και τα Γλυπτά της αποτελούν τμήμα της Ευρωπαϊκής πατρογονικής κληρονομιάς που αναγνωρίζεται από τη Συνθήκη ερωτάται η Επιτροπή με ποιο τρόπο θα ενθαρρύνει τη Βρετανική κυβέρνηση να αποδεχθεί διεθνή επιστημονικό έλεγχο για τις καταστροφές που έχουν υποστεί τα Γλυπτά του Παρθενώνα στο Βρετανικό Μουσείο από κακή συντήρηση.

Απάντηση του κ. Oreja εξ ονόματος της Επιτροπής

(30 Σεπτεμβρίου 1998)

Η Επιτροπή συμμερίζεται την άποψη του Αξιότιμου Μέλους του Κοινοβουλίου ότι ο Παρθενώνας της Ακρόπολης και τα γλυπτά του αποτελούν αναπόσπαστο και ανεκτίμητο μέρος της ευρωπαϊκής πολιτιστικής και αρχιτεκτονικής κληρονομιάς. Σε αυτό το πνεύμα και πλαίσιο η Επιτροπή ενισχύει από το 1983 οικονομικά σε ετήσια βάση την προστασία, την συντήρηση και την αναστήλωση των μνημείων της Ακροπόλεως.

Η Επιτροπή δεν έχει στη διάθεσή της επίσημα στοιχεία για την υποτιθέμενη ζημία που προκάλεσαν στα γλυπτά του Παρθενώνα που βρίσκονται στο βρετανικό μουσείο οι "ανορθόδοξες" μέθοδοι συντήρησης.

Όπως γνωρίζει το Αξιότιμο Μέλος του Κοινοβουλίου, η Επιτροπή ενεργώντας βάσει της αρχής της επικουρικότητας και του άρθρου 128 της συνθήκης ΕΚ, που εξουσιοδοτεί την Κοινότητα να ενθαρρύνει τη συνεργασία μεταξύ των κρατών μελών στον τομέα της διατήρησης και εξύψωσης της πολιτιστικής κληρονομιάς είναι έτοιμη να στηρίξει μία πρωτοβουλία σαν αυτήν που προτείνει το Αξιότιμο Μέλος του Κοινοβουλίου, υπό τον όρο ότι θα υποβληθεί από κοινού από τις ενδιαφερόμενες αρχές, δηλ. το βρετανικό μουσείο και την ελληνική αρχαιολογική υπηρεσία στα πλαίσια του προγράμματος Raphael.
ΓΡΑΠΤΗ ΕΡΩΤΗΣΗ E-2742/98

υποβολή: Glyn Ford (PSE) προς την Επιτροπή

(3 Σεπτεμβρίου 1998)

Θέμα: Οι τιμές αυτοκινήτων στο ΗΒ

Οι τιμές των αυτοκινήτων στο Ηνωμενο Βασέλειο είναι ως γνωστό οι υψηλότερες στην Ευρώπη. Θα μπορούσε η Επιτροπή να διευκρινίσει τη θέση της επί του προκειμένου σε σχέση με το τό άρθρο 30 και να μας πληροφορήσει τι μέτρα λαμβάνει για να διασφαλιστεί ότι οι τιμές των αυτοκινήτων στο ΗΒ θα καταστούν ανταγωνιστικές έναντι των άλλων κρατών μελών;

Απάντηση του κ. Van Miert εξ ονόματος της Επιτροπής

(28 Οκτωβρίου 1998)

Σχετικά με το θέμα των τιμών των αυτοκινήτων στο Ηνωμένο Βασίλειο, η Επιτροπή επιθυμεί να παραπέμψει το Αξιότιμο Μέλος του Κοινοβουλίου στην απάντησή της στη γραπτή ερώτηση Ε-2577/98 της κ. Anita Pollack(1). Η Επιτροπή δεν θεωρεί ότι υπάρχει κάποια σχέση μεταξύ των υψηλών τιμών των αυτοκινήτων στο Ηνωμένο Βασίλειο και του άρθρου 30 της συνθήκης ΕΚ.

Η Επιτροπή ερευνά σήμερα καταγγελία που αφορά το συμβιβάσιμο με τα άρθρα 30 και 36 της συνθήκης ΕΚ των διατάξεων που αφορούν την έγκριση μεμονωμένων οχημάτων οι οποίες περιέχονται στον κανονισμό Motor Vehicles (Approval) Regulations 1996 όπως τροποποιήθηκε από τον κανονισμό Motor Vehicles (Approval) (Amendment) Regulations 1998.

(1) ΕΕ C 31 της 5.2.1999, σελ. 150.
ΓΡΑΠΤΗ ΕΡΩΤΗΣΗ E-2401/98

υποβολή: Marjo Matikainen-Kallström (PPE) προς την Επιτροπή

(27 Ιουλίου 1998)

Θέμα: Υποχρεωτική χρήση ελαστικών χειμώνος στη Φινλανδία και οδική ασφάλεια

Η χρήση ελαστικών χειμώνος είναι υποχρεωτική στη Φινλανδία. Σύμφωνα με τη σχετική διάταξη, κάθε όχημα το οποίο έχει καταχωρηθεί στη Φινλανδία είναι υποχρεωμένο να φέρει κατά τη χειμερινή περίοδο είτε ελαστικά εφοδιασμένα με καρφιά είτε αντιολισθητικά ελαστικά τα οποία έχουν σχεδιασθεί ειδικά για τις ανάγκες της οδήγησης κατά τη διάρκεια του χειμώνα. Ωστόσο, οι φινλανδικές αρχές δεν έχουν το δικαίωμα κατά την περίοδο ισχύος της διάταξης αυτής να απαγορεύουν την είσοδο στη χώρα σε οχήματα τα οποία δεν φέρουν ελαστικά χειμώνος όταν αυτά είναι καταχωρημένα σε άλλα κράτη εκτός της Φινλανδίας. Παρά το γεγονός αυτό, π.χ. η Γερμανία έχει το δικαίωμα να απαγορεύσει την είσοδο στη χώρα σε αυτοκίνητο που έχει καταχωρηθεί στη Φινλανδία εάν αυτό φέρει ελαστικά με καρφιά.

Δεν θα έπρεπε οι διάφορες απαγορεύσεις και εξαιρέσεις να ισχύουν εξίσου σε όλα τα κράτη μέλη της ΕΕ; Δεν θα έπρεπε κάθε κράτος μέλος να έχει το δικαίωμα να καθορίζει, αναλόγως των εκάστοτε αναγκών του, τις απαγορεύσεις και εξαιρέσεις αυτές; Δεν θα έπρεπε κάθε κράτος μέλος να έχει το δικαίωμα, αφενός, να θεσπίζει διατάξεις για την ασφάλεια των πολιτών του και, αφετέρου, να υποχρεώνει όλους τους κινούμενους στην επικράτειά του πολίτες της Κοινότητας να σέβονται τις εν λόγω διατάξεις; Πως δικαιολογεί η Επιτροπή το γεγονός ότι ορισμένα κράτη μέλη έχουν περισσότερα δικαιώματα από άλλα;

Απάντηση του κ. Kinnock εξ ονόματος της Επιτροπής

(6 Οκτωβρίου 1998)

Η υποχρεωτική χρήση χειμερινών ελαστικών στην Φινλανδία για λόγους ασφαλείας υπό ειδικές κλιματικές συνθήκες, υπάγεται στις εθνικές αρμοδιότητες. Επιβάλλεται, όπως αναφέρει το Αξιότιμο Μέλος του Κοινοβουλίου, σε όλους τους οδικούς χρήστες, ανεξαρτήτως του κράτους μέλους όπου έχει τύχει αδείας κυκλοφορίας το αυτοκίνητο όχημα και, ως εκ τούτου, δεν αποτελεί πηγή διακρίσεων. Στο πλαίσιο αυτό θα πρέπει να αναφερθεί ότι σε ορισμένες περιοχές, σε άλλα κράτη μέλη, ισχύουν διατάξεις βάσει των οποίων απαιτείται από όλα τα αυτοκίνητα οχήματα να χρησιμοποιούν αντιολισθητικές αλυσίδες για λόγους ασφαλείας.

Η απαγόρευση χειμερινών ελαστικών με πινακίδες στους δρόμους εμπίπτει επίσης στις αρμοδιότητες της εθνικής αρχής που φέρει την ευθύνη του οδικού δικτύου. Ο λόγος για την απαγόρευση αυτή είναι η υπερβολική φθορά των οδοστρωμάτων, που προκαλείται από τα εν λόγω ελαστικά.
ΓΡΑΠΤΗ ΕΡΩΤΗΣΗ E-3118/98

υποβολή: Winifred Ewing (ARE) προς την Επιτροπή

(16 Οκτωβρίου 1998)

Θέμα: Εκσυγχρονισμός και ανακατασκευή πλοίων

Μπορεί η Επιτροπή να ανακοινώσει τα ποσά που χορήγησαν τα κράτη μέλη για τον εκσυγχρονισμό και την ανακατασκευή πλοίων;

Από ποία κράτη μέλη έχουν χορηγηθεί τα ποσά αυτά;

Τί ποσά έχουν απορροφηθεί γι αυτό το σκοπό και για πόσα πλοία;

Απάντηση του κ. Van Miert εξ ονόματος της Επιτροπής

(13 Noεμβρίου 1998)

Σύμφωνα με την έκθεση ελέγχου που εκπονήθηκε βάσει του άρθρου 11 του Συμβουλίου της οδηγίας 90/684/ΕΟΚ της 21ης Δεκεμβρίου 1990 για τις ενισχύσεις στις ναπηγικές εργασίες(1), τέσσερα κράτη μέλη (Δανία, Γερμανία, Ιταλία, και Ισπανία) κοινοποίησαν, κατά τα τελευταία έτη, συμβάσεις μετατροπής σκαφών (αφορούσαν δηλ. ριζικές μετατροπές του πλοίου) για τις οποίες χορηγήθηκε κρατική ενίσχυση.

Από τα πλέον πρόσφατα συνολικά στοιχεία που διαθέτει η Επιτροπή προκύπτει ότι, για το 1995, 23 συμβάσεις μετασκευής συνολικής συμβατικής αξιας 231,2 εκατ. ECU έτυχαν ενισχύσεων συνολικού ποσού 10,3 εκατ.ECU και, για το 1996, 29 συμβάσεις μετασκευής συνολικής συμβατικής αξίας 484,9 εκατ.ECU έτυχαν ενισχύσεων συνολικού ποσού 19.3 ECU. Το ποσό των εν λόγω ενισχύσεων ατιπροσωπεύει περίπου το 4,5 % της συμβατικής αξίας, δηλ. το ανώτατο επιτρεπόμενο από την Επιτροπή όριο.

(1) ΕΕ L 380 της 31.12.1990.
ΓΡΑΠΤΗ ΕΡΩΤΗΣΗ E-2440/98

υποβολή: Alexandros Alavanos (GUE/NGL) προς την Επιτροπή

(30 Ιουλίου 1998)

Θέμα: Έργα υποδομής στα νησιά του Αιγαίου

Στο Β' Κοινοτικό Παίσιο για την Ελλάδα προβλέπονται, στα Περιφερειακά Προγράμματα και ειδικά για τα νησιά του Βορείου και Νοτίου Αιγαίου στα αντίστοιχα υποπρογράμματα 1 - "Τουριστική Ανάπτυξη", χρηματοδοτήσεις έργων υποδομής σε λιμάνια και μαρίνες των νησιών. Δεδομένου ότι υπάρχει χρονοδιάγραμμα για τα υποπρογράμματα από το 1994.

Ερωτάται η Επιτροπή:

1. Σε ποιο στάδιο βρίσκεται η εξέλιξη του φυσικού αντικειμένου των ανωτέρω υποπρογραμμάτων;

2. Ποια είναι η απορρόφηση της χρηματοδότησης των υποπρογραμμάτων;

3. Εάν υπάρχουν καθυστερήσεις απορρόφησης ποιες είναι οι κύριες αιτίες της καθυστέρησης ανά υποπρόγραμμα;

Απάντηση της κ. Wulf-Mathies εξ ονόματος της Επιτροπής

(5 Οκτωβρίου 1998)

Το υποπρόγραμμα 1 του επιχειρησιακού προγράμματος (ΕΠ) "Νότιο Αιγαίο" του κοινοτικού πλαισίου στήριξης (ΚΠΣ) για την Ελλάδα για την περίοδο 1994-1999 αφορά κυρίως την τουριστική ανάπτυξη. Η απορρόφησή του ανερχόταν στο τέλος Ιουνίου σε 30,2 % των προβλεπομένων κεφαλαίων. Για την πλειονότητα των έργων, τα έργα υποδομής έχουν ήδη αρχίσει, γεγονός που θα πρέπει να επιτρέψει στις ελληνικές αρχές να προβούν σύντομα σε διενέργεια διαγωνισμού για τον ιδιωτικό τομέα, που συμμετέχει σημαντικά στην εισροή κεφαλαίων. Οι εν λόγω αρχές θεωρούν ότι κανονικώς δεν θα υπάρξουν σημαντικές καθυστερήσεις στην εκτέλεση του εν λόγω υποπρογράμματος.

Το υποπρόγραμμα 1 του ΕΠ "Βόρειο Αιγαίο" του ΚΠΣ για την Ελλάδα για την ίδια περίοδο αφορά τη δημιουργία υποδομής για την ενίσχυση της τουριστικής ανάπτυξης. Η απορρόφησή του ανερχόταν στο τέλος Ιουλίου σε 23,4 %. Μετά από μια περίοδο στασιμότητας που οφείλετο σε δυσκολίες διοικητικής φύσης, τα περισσότερα έργα έχουν ήδη αρχίσει να εκτελούνται.
ΓΡΑΠΤΗ ΕΡΩΤΗΣΗ E-2821/98

υποβολή: Umberto Bossi (NI) προς την Επιτροπή

(17 Σεπτεμβρίου 1998)

Θέμα: Επιστροφή του "Φόρου για την Ευρώπη" από την ιταλική κυβέρνηση

Η ιταλική κυβέρνηση επέβαλε, με φορολογικό νόμο του 1997, τον αποκαλούμενο "Φόρο για την Ευρώπη", προκειμένου να προσαρμόσει τους λογαριασμούς της στις παραμέτρους που καθορίζει η Συνθήκη του Μάαστριχτ για το πέρασμα στο τρίτο στάδιο της Νομισματικής Ένωσης.

Ο ιταλός Υπουργός Οικονομικών δήλωσε πρόσφατα ότι το 60 % του ανωτέρω φόρου θα επιστραφεί στους φορολογούμενους εντός του 1998.

Ορισμένα κράτη μέλη έχουν επανειλημμένα εκφράσει αμφιβολίες για τη νομιμότητα του εν λόγω φόρου, ακριβώς εξαιτίας της δέσμευσης για επιστροφή του.

Εάν η ιταλική κυβέρνηση επιστρέψει, όπως διαβεβαίωσε, τμήμα του "Φόρου για την Ευρώπη" στους φορολογούμενους, δεν θεωρεί η Επιτροπή ότι αυτό που παρουσιάστηκε ως φόρος, στην πραγματικότητα αποτελούσε ένα αναγκαστικό δάνειο που επιβλήθηκε στους Ιταλούς;

Απάντηση του κ. de Silguy εξ ονόματος της Επιτροπής

(3 Νοεμβρίου 1998)

Η ιταλική κυβέρνηση κατέβαλε σημαντικές προσπάθειες δημοσιονομικής εξυγίανσης κατά τα τελευταία έτη και ιδιαίτερα το 1997. Με τις προσπάθειες αυτές η Ιταλία κατόρθωσε να ικανοποιήσει τα δημοσιονομικά κριτήρια που θεσπίζει η συνθήκη για την Ευρωπαϊκή Ένωση και να μεταβεί στο τρίτο στάδιο της οικονομικής και νομισματικής ένωσης. Στο πλαίσιο αυτό, ο προϋπολογισμός του 1997 περιείχε ορισμένα μέτρα φορολογικού χαρακτήρα και ιδιαίτερα μια προσαύξηση του φόρου εισοδήματος ("Tassa per l'Europa").

Κατά τη στιγμή της θέσπισης του προαναφερθέντος φόρου,πρόθεση της κυβέρνησης ήταν να επιστραφεί εν μέρει στους φορολογούμενους το προϊόν αυτού του επιπλέον φόρου κατά τα προσεχή έτη, σύμφωνα με προϋποθέσεις που επρόκειτο να καθορισθούν. Οι πρόσφατες δηλώσεις του ιταλού υπουργού οικονομικών εγγράφονται στο πλαίσιο των πολιτικών δεσμεύσεων που είχε αναλάβει η κυβέρνηση.

Η καταχώρηση των εσόδων και των δαπανών του προϋπολογισμού εξακολουθεί να γίνεται σύμφωνα με πολύ συγκεκριμένες διοικητικές πρακτικές. Έτσι, η καταχώρηση του προϊόντος του φόρου αυτού ως δημοσιονομικού εσόδου δεν παρουσίασε καμία διαφορά σε σχέση με εκείνη των υπόλοιπων φόρων.

Μια τυπική απόφαση, μεταγενέστερη της είσπραξης, η οποία θα συνίσταται στην επιστροφή μέρος των εσόδων από τον "Tassa per l'Europa" στους φορολογούμενους, θα αποτελούσε νέο δημοσιονομικό μέτρο τυπικώς και λογιστικώς ανεξάρτητο από την αρχική είσπραξη του εν λόγω φόρου. Η αντίστοιχη δαπάνη θα επιβαρύνει τον προϋπολογισμό του έτους κατά τη διάρκεια του οποίου θα πραγματοποιηθεί.
ΓΡΑΠΤΗ ΕΡΩΤΗΣΗ E-2526/98

υποβολή: Graham Watson (ELDR) προς το Συμβούλιο

(1 Σεπτεμβρίου 1998)

Θέμα: Πολιτική καταπίεση στη Βιρμανία

Ποιά δράση σκοπεύει το Συμβούλιο να αναλάβει έναντι της στρατιωτικής δικτατορίας στη Βιρμανία που έχει ήδη στο ενεργητικό της αναρίθμητες θηριωδίες κατά του λαού της Βιρμανίας ο οποίος ζει σε συνθήκες τρομερής φτώχειας παρά την πληθώρα φυσικών πόρων;

Αντιμετωπίζει το Συμβούλιο την πιθανότητα επιβολής οικονομικών κυρώσεων κατά της κυβέρνησης της Βιρμανίας;

Απάντηση

(16 Νοεμβρίου 1998)

Το Συμβούλιο εκφράζει τη βαθειά του ανησυχία για τις συνεχιζόμενες παραβιάσεις των ανθρωπίνων δικαιωμάτων και την ανυπαρξία εκδημοκρατισμού στη Βιρμανία-Μυανμάρ. Είναι ιδιαίτερα ανησυχητικό και έχει καταδικαστεί από την Ένωση το γεγονός ότι το καθεστώς ενέτεινε προσφάτως τους περιορισμούς και αύξησε τις πιέσεις προς τη δημοκρατική αντιπολίτευση.

Η Ένωση προέβη επανειλημμένα σε δημόσιες δηλώσεις, με τις οποίες εξέφρασε τη βαθύτατη λύπη της για την κατάσταση των ανθρωπίνων δικαιωμάτων και την έλλειψη δημοκρατίας που παρατηρείται στη Βιρμανία-Μυανμάρ. Η πιο πρόσφατη σχετική δήλωσή της είναι η της 26ης Οκτωβρίου 1998. Κατά την 54η σύνοδο της Επιτροπής Ανθρωπίνων Δικαιωμάτων των Η.Ε., η Ευρωπαϊκή Ένωση υπέβαλε ψήφισμα με το οποίο επέκρινε τα της κατάστασης των ανθρωπίνων δικαιωμάτων στη Βιρμανία, και το οποίο εγκρίθηκε στις 20 Απριλίου 1998. Η Ένωση παρακίνησε κατ' επανάληψη τους Βιρμανούς ιθύνοντες να αρχίσουν ουσιαστικό διάλογο με τα κόμματα της δημοκρατικής αντιπολίτευσης.

Η ΕΕ διατηρεί περαιτέρω τακτικές επαφές με τα κράτη της ASEAN ως προς το θέμα της Βιρμανίας-Μυανμάρ και τα παρακινεί να ασκήσουν μεγαλύτερη πίεση στο βιρμανικό καθεστώς.

Στις 26 Οκτωβρίου 1998, το Συμβούλιο αποφάσισε να παρατείνει για ένα ακόμη εξάμηνο την ισχύ της κοινής του θέσης της 28ης Οκτωβρίου 1996(1) που προβλέπει ορισμένα περιοριστικά μέτρα έναντι της Βιρμανίας και των ιθυνόντων της. Αποφάσισε επίσης την επίρρωση της εν λόγω κοινής θέσης, απαγορεύοντας την έκδοση θεωρήσεων διελεύσεως και επεκτείνοντας την απαγόρευση εκδόσεως θεωρήσεων, ώστε να περιλάβει και τους Βιρμανούς ιθύνοντες στον τομέα του τουρισμού, (μεριμνώντας συνάμα για την αυστηρή εφαρμογή της απαγόρευσης στα μέλη της ειδικής επιτροπής για την ειρήνη και την ανάπτυξη, καθώς και στους στρατιωτικούς και τις οικογένειές τους). Επίσης το Συμβούλιο ασπάσθηκε τη γνώμη της Aung San Suu Kyi, σύμφωνα με την οποία, ως έχουν σήμερα τα πράγματα, δεν συνιστάται στους τουρίστες να πηγαίνουν στη Βιρμανία. Μελέτησε επίσης το ενδεχόμενο επιβολής οικονομικών και χρηματοπιστωτικών κυρώσεων στη Βιρμανία, χωρίς όμως και να πάρει σχετική απόφαση προς το παρόν. Σημειωτέον πάντως εν προκειμένω ότι, επειδή στη Βιρμανία-Μυανμάρ γίνεται χρήση καταναγκαστικής εργασίας, η ΕΚ αποφάσισε να μην παρέχει πλέον στη χώρα αυτή πλεονεκτήματα στο πλαίσιο του ΣΓΠ.

(1) ΕΕ L 287 της 8.11.1996.